Kaliňák, Erik, poslanec NR SR (2023-12-05):
Ďakujem pekne, pán predsedajúci. Aby som zadosťučinil svojmu pietnemu odevu, začnem túto mimoriadnu schôdzu slovami, dnes sme sa tu zišli, aby sme dali posledné zbohom politickej kariére Richarda Sulíka, ktorý sa síce chystal za pár mesiacov zutekať do Bruselu, ale po tejto správe NKÚ o jeho nakladaní s verejnými financiami na EXPO v Dubaji si bude musieť zmeniť letenku tak akurát do Austrálie. S úprimným záujmom som si pozrel tlačovku Richarda Sulíka, aby som si vypočul jeho obhajobu voči zlyhaniam, ktoré skonštatovali kontrolóri v tejto správe NKÚ. A musím povedať, že dal to teda opäť na Sulíka. Pýtate sa, čo to znamená dať niečo na Sulíka? Znamená to veľmi jednoduché. Uznať, že došlo síce k zlyhaniam, ale povedať, že za nich nemôže, a tak odmieta prebrať akúkoľvek politickú zodpovednosť. Pamätáte si, keď sa nepodarilo otvoriť slovenský pavilón načas? Za čo mohli leniví arabskí robotníci. Keď sa v slovenskej reštaurácii, keď v slovenskej reštaurácii nebolo nič slovenské. Ani Kofola, ani Vinea a bryndzové halušky boli namiesto bryndze z Feta syru? Za to mohli prísni dubajskí colníci. Keď unikli občianske preukazy celej delegácie, tak za to mohli zase hlúpi slovenskí úradníci, ktorí ich len tak, asi mali voľný čas, nahrali na stránku Ulož.to. Keď ministerstvo hospodárstva podpísalo zmluvu s dcérou Richarda Sulíka a spravilo z nej zo dňa na deň expertku na energetické právo, čo sme sa dodnes nedozvedeli, čo vlastne je, len aby mohla ísť do Dubaja na vládnom špeciáli, za to mohol, ako to bolo, pán Sulík? Niekto, ale už ani vy neviete vlastne kto. Jednoducho sa to stalo alebo ako hovoríte, shit happens. No a keď po všetkých zlyhaniach a nekompetentnosti uzrelo svetlo sveta video, kde Sulík robí ramená pred svojimi nemeckými kamarátmi, že musia vypiť celý bar, tak som bol presvedčený, že toto je vrchol kauzy EXPO v Dubaji. A potom prišla správa z NKÚ, Najvyššieho kontrolného úradu, ktorá skonštatovala že pán Excel, predseda strany odborníkov a expertov, nezabezpečil, a teraz budem citovať, „dostatočne funkčný a účinný systém základného finančného riadenia, čím porušil zákon o finančnej kontrole a audite“. Preložené do slovenčiny, keď sa NKÚ rozhodol skontrolovať, či Richard Sulík minul takmer 8 mil. eur z peňazí daňových poplatníkov hospodárne, zistil, že nie je moc čo kontrolovať. Naša výstava nemala žiaden cieľ, merateľné ukazovatele. Podpísané zmluvy, ak vôbec boli podpísané, boli extrémne všeobecné, bez vecného popisu plnenia, termínu dodania či vymedzenia výsledkov. Neexistoval systém výberu fyzických osôb, ktoré sa zúčastnili výstavy, a hoci za účelom výberu podnikateľských subjektov zriadil minister Sulík odbornú komisiu, nakoniec ju ani raz nevyužil. Opäť citujem: „Ministerstvo hospodárstva neurčilo zamestnancov zodpovedných za vykonávanie základnej finančnej kontroly počas výstavy. Z tohto dôvodu sa základná finančná kontrola v mieste konania výstavy nevykonávala vôbec, prípadne bola vykonávaná zamestnancami, ktorí sa nenachádzali na mieste konania výstavy.“ To je, sú veľmi užitočné veci. Skrátka dobre, líder strany, ktorá tu viac ako desať rokov dookola mudruje o transparentnom a efektívnom narábaní s verejnými financiami, si zobral z rozpočtu osem miliónov a išiel taký freestyle, taký voľný štýl, že dnes už ani boh nevie spätne zistiť, čo bolo, resp. nebolo hospodárne minuté. To je taká strašná hanba, špecificky pre SaS-ku, že to nikto nechcel ani obhajovať. Všetci zaliezli, len Sulík sa bohorovne postavil na tlačovku a povedal, ja som ušetril, neriešte, že nesedia zmluvy, že nemáte ako skontrolovať, že som porušil ix zákonov. Ja vám hovorím, že som ušetril, a tak je všetko v poriadku. Prosím pekne, toto povedal pán Sulík s absolútne plechovým ksichtom po tom, čo si prečítal protokol kontroly, v ktorom sa dočítate také absurdnosti ako napríklad, že súčasťou platby za ubytovanie bol aj bezpečnostný depozit v sume 2-tisíc eur. Podľa zmluvy mal byť depozit vrátený do 30 dní od ukončenia ubytovania, t. j. apríl 2022. NKÚ zistil, že bezpečnostný depozit nebol v čase výkonu kontroly o rok neskôr vrátený, pričom o tejto skutočnosti nemal kontrolovaný subjekt ani vedomosť, veď čo je to 2-tisíc eur pre pána Sulíka? O vrátenie depozitu požiadalo ministerstvo až na základe zistenia NKÚ. Dámy a páni, strana expertov a odborníkov v priamom prenose, a to nejdem hovoriť, že niektoré z apartmánov, za ktoré Slováci zaplatili viac ako 75-tisíc eur, boli polovicu času úplne prázdne. Ešte horšie dopadlo päť apartmánov, ktoré mali slúžiť hosťom a členom delegácie, v hodnote takmer 165-tisíc eur. Pri nich NKÚ skonštatovalo, že pri preverení využívania apartmánov úrad zistil, že tieto apartmány využívali bezodplatne fyzické osoby, ktoré neboli ani hosťami, ani členmi delegácie ministerstva. Išlo o fyzické osoby, ktoré vykonávali činnosť pre obchodné spoločnosti, ktoré zabezpečovali služby súvisiace s výstavou. Aby ste rozumeli, reč je napríklad o kuchároch a čašníkoch, ktorým ste vy, pán Sulík, vašim laxným manažérskym prístupom umožnili sa protizákonne obohatiť z verejných prostriedkov. Váš nástupca musel zo zákona zvrátiť tento nezákonný stav a začal vymáhať tieto pohľadávky voči fyzickým osobám. Pán Sulík, rozumiete vôbec, čo ste spôsobili svojou nekompetenciou? Kuchár, ktorý dostal možnosť ísť reprezentovať Slovensko na medzinárodné EXPO, mysliac si, že všetko funguje, tak ako má, a v dobrej viere robil všetko, čo mu nadriadení povedali, má dnes na krku žalobu a platobný rozkaz na 40-tisíc eur, ktoré zrazu dlží štátu, lebo vy ste boli príliš zaneprázdnený šúľaním halušiek pre Geissenovcov na to, aby ste riešili nejaké zbytočnosti, ako sú zmluvy. Aká bola reakcia na toto diskvalifikačné zistenie? Jééžiš, to tam toho, však smeráci zaplaťte to za mňa z peňazí daňových poplatníkov, mimosúdne vyrovnanie, neriešte to! Pán Sulík, aj keby sme hneď teraz boli v Austrálii, tak toto je postavené na hlavu. Poďme teraz k tej svetovej reštaurácii, ktorú som spomínal. Pri výbere prevádzkovateľa bola ministrom Sulíkom zriadená odborná komisia. No v záveroch kontroly sa dočítate, že vybraný prevádzkovateľ nebol komisiou ani zhodnotený, ani posúdený, ani vybraný a vlastne neexistuje jediný dokument, ktorý by dokázal, že táto odborná komisia, ktorú síce Sulík zriadil, čo i len raz zasadla. No a čo čert nechcel, prevádzkovateľom reštaurácie sa stal Sulíkov dobrý kamarát. A ako vyzeralo toto ich kamarátstvo v praxi? Opäť citujem: „V období od 1. 10. 2021 do 29. 12. 2021, t. j. tri celé mesiace, boli priestory reštaurácie zo strany prevádzkovateľa reštaurácie užívané bez uzatvorenia písomnej podnájomnej zmluvy,“ len tak, asi na základe priateľskej dohody. Citujem ďalej: „Keď sa zmluva dodatočne podpísala, prevádzkovateľ odmietol uhradiť nájomné vo výške takmer 62-tisíc eur.“ Ale peniaze zo strany štátu tiekli ďalej Sulíkovmu kamarátovi. Takmer pol milióna eur z tržieb reštaurácie previedlo ministerstvo na účet prevádzkovateľovi reštaurácie bez zmluvy. A keď sa nakoniec spísala dohoda o vysporiadaní záväzkov, tak aj tú prevádzkovateľ odmietol splniť. A preto sme dnes v stave, že ministerstvo sa snaží vymáhať súdnou cestou takmer 264-tisíc eur od prevádzkovateľa, rozumejte Sulíkovho kamaráta. Plus teda ďalších 106-tisíc eur dlží Sulíkov kamarát Slovákom len za alkohol, ktorý ste preňho nakupovali vy, pán Sulík, ale on na ňom zarábal. A keď už zarábať nemohol, lebo EXPO skončilo, tak vás poveril povestnou úlohou vypiť celý bar. Na a poďme na vaše posledné fatálne zlyhanie. Samotné ukončenie výstavy a nie, nemyslím teraz tú vašu žúrku, ale prevoz zapožičaných exponátov naspäť na Slovensko. Na túto úlohu ste si nechali v rámci nájomnej zmluvy tri mesiace navyše po skončení EXPO a aj tak ste to nestihli. Neviem, či ste mali tak silnú opicu, že ste potrebovali dva extra mesiace na zorientovanie, ale toto vaše manažérske zlyhanie nás stálo ďalších 330-tisíc eur na dodatočnom prenájme pavilónu. A úplná čerešnička, opäť citujem: „Ministerstvo hospodárstva pri tejto preprave neposkytlo dodávateľovi všetky doklady potrebné k precleniu tovaru, čo malo za následok meškanie a jeho uskladnenie v kontajneri v lodnom prístave v Bratislave. Za tento nájom bolo ministerstvo povinné uhradiť sumu viac ako 25-tisíc eur.“ Pán Sulík, ak máte v pláne vystúpiť a zopakovať tú vašu rozprávku z tlačovky, ako nikto nesmel pohnúť ďalej ani len vidličkou tri mesiace po ukončení EXPO, tak vám odporúčam si ušetriť dych, lebo takej hlúposti neuverí nikto, kto si aspoň raz v živote niečo prenajal. Ale hlavne, pán Sulík, hlavne by takto zásadný rozmer prenájmu bol určite uvedený v zmluve o účasti, ktorú ste podpísali s organizátorom výstavy. A keď sa teraz pozrieme na tú zmluvu, moment, aha, tak nič. Do tejto zmluvy sa nepozrieme, pretože ako zistilo NKÚ rovno vo svojom kontrolnom zistení č. 1, ministerstvo hospodárstva nepredložilo, lebo podľa vlastného vyjadrenia ani nemá k dispozícii podpísanú zmluvu o účasti na výstave ani elektronicky, ani v listinnej podobe a táto zmluva dokonca nebola ani zverejnené v Centrálnom registri zmlúv. A takto si tu žijeme, vážená Národná rada. Prosím, berte tento rozbor ako exemplárny príklad toho, prečo máme po troch rokoch totálne rozbité verejné financie, a preto sme dnes druhou najchudobnejšou krajinou v Európskej únii. Viete, Richard Sulík postavil celú svoju politickú kariéru na takom tvrdení, že štát je zlý hospodár. A hoci s ním ako sociálny demokrat ideologicky nesúhlasím, v prípade tohto EXPO v Dubaji a jeho ministrovania mu musím dať za pravdu. Štát v rukách Richarda Sulíka je naozaj zlý hospodár. (Potlesk.) Vzhľadom na nepresné znenie správy NKÚ preto teraz predložím nové uznesenie, v ktorom vás v mene skupiny poslancov Národnej rady žiadam, aby sme prijali nové uznesenie, ktoré sa usiluje reagovať na všetky tieto menované zlyhania Richarda Sulíka ako politicky zodpovednej osoby za realizáciu slovenského pavilónu na EXPO Dubaj 2020 v nasledujúcom znení: Národná rada s plnou vážnosťou berie na vedomie správu NKÚ o hospodárení s verejnými prostriedkami vynaloženými na EXPO Dubaj. Dôrazne žiada poslanca Richarda Sulíka, aby zaplatil sumu vo výške 634 500 eur Ministerstvu hospodárstva Slovenskej republiky, ktoré NKÚ identifikovalo ako nehospodárne vynakladanie verejných zdrojov, z toho sumu vo výške 164 200 eur, ktorú NKÚ identifikovalo ako umožnenie bezdôvodného obohatenia, a kategoricky odmieta návrh poslanca Richarda Sulíka na mimosúdne vyrovnanie medzi Ministerstvom hospodárstva Slovenskej republiky a fyzickými osobami, ktorým podľa zistení NKÚ umožnil bezdôvodné obohatenie. V tomto momente som mal v pláne skončiť svoj prejav, ale ešte sa nám podarilo absolútne na poslednú chvíľu zohnať vyjadrenie priamo organizátorov EXPO, ktorí nám v skratke napísali, teda musím povedať že diametrálne odlišný príbeh toho, ktorý prezentoval Richard Sulík pri svojej obhajobe na tlačovej konferencii. A preto vám to naozaj že vo veľkej rýchlosti preložené do slovenčiny skúsim prečítať. Toto sú, toto je oficiálne vyjadrenie priamo organizátorov EXPO z Dubaju: Slovensko dostalo ponuku na výstavbu pavilónu už v roku 2018. Tieto ponuky sa rozdávali podľa informácií, ktoré získali z OSN, aby ste rozumeli, kde krajiny, ktoré považovali za vyspelé, dostali možnosť si postaviť svoj vlastný pavilón. A krajiny, poviem to tak, že tretieho sveta dostali možnosť si pavilón iba prenajať, ktorý pre nich postavil alebo sú si vedomí toho, že to nedokážu tieto krajiny. Richard Sulík svojím rozhodnutím degradoval Slovensko teda z rozvinutej krajiny na krajinu tretieho sveta. Zodpovednosť za výberové konanie, kontakt a dohľad nad výstavbou je vždy na krajine. Viac ako 50 krajín postupovalo v súlade s procesom a načas postavilo značne väčšie pavilóny Nemecko, Čína, Francúzsko, Austrália, Luxembursko a tak ďalej. Slovensko si však vybralo veľmi zložitý projekt a veľmi neskoro poslalo tender na trh. Keďže do otvorenia EXPO 2020 zostávalo šesť mesiacov, Slovensko vedelo, že pavilón nikdy nebude schopné postaviť a vybaviť načas. Aby zachránili účasť Slovenska, EXPO 2020 ponúklo Slovensku prenajatý priestor pavilónu. Prenájom bol ponúknutý s 30-percentnou zľavou, aby sa uľahčilo vybavenie. Aj pri zariaďovaní prenajatého pavilónu Slovensko meškalo s vyhlásením tendra na získanie dodávateľa a trvalo na tom, aby EXPO 2020 urobilo tender za nich a Slovensko bolo len kontrolórom a tým, ktorý si to nakoniec vyberie a odsúhlasí. Hoci vybrali dodávateľa, Slovensko stále otáľalo s potvrdením a odovzdaním, aby sa práce mohli začať. Po zadaní ponúklo EXPO 2020 pomoc pri presadení projektantov a dodávateľov, aby sa dodržal termín otvorenia výstavby EXPO. Okrem toho sa oneskoril aj príchod materiálu na výstavu. EXPO 2020 muselo urobiť mnoho výnimiek, aby umožnilo, že sa na pavilóne mohlo pracovať v 24-hodinových pracovných zmenách. Aby sme boli konkrétni, pokiaľ ide o oneskorenia, upozorňujeme, že návrhy prenajatých priestorov pre prízemie a druhé poschodie boli prijaté v balíkoch medzi koncom apríla a koncom júla ´21 a uzavreté medzi májom a júlom ´21. Predložený návrh interiéru prvého poschodia, reštaurácia, bol prijatý v júli 2021, avšak návrh FNB vrátane mechanického, elektronického, elektrického a vodovodného zariadenia a kuchynského vybavenia bol prijatý až v posledných desiatich dňoch pred otvorením v septembri 2021, čo spôsobilo oneskorenie prác v reštaurácii. Práce na stavbe sa začali začiatkom júla a všetky dodávky v rozsahu pre príz... pre prízemie a druhé poschodie sa dokončili včas. Slovensko si vyžiadalo dodatočné a opravné práce na základnej stavbe, ktoré neboli súčasťou projektu a zádrhely pokračovali počas celého októbra. Práce na prvom poschodí pokračovali v prvých dvoch týždňoch po dokončení návrhu reštaurácie zo strany Slovenska. Dúfam, že uvedené pomôže. Láskavo odkážte dotknutým, že môžu osloviť spoločnosť EXPO a požiadať o informácie a oficiálnu správu, aby nedovolili niektorým ľuďom povedať len svoju verziu udalostí, ktorá je nesprávna a, úprimne povedané, rasistická. Ďakujem pekne za pozornosť a boh ochraňuj Slovensko od takýchto babrákov. Ďakujem. (Potlesk.)